《寄华州李中丞》
唐代·姚合

毛女峰前郡，烟霞气转清。庭分灵掌影，窗度瀑泉声。

藓径人稀到，松斋药自生。常餐亦芝朮，闲客是公卿。

看水逢仙鹤，登楼见帝城。养生非酒病，难隐是诗名。

省署尝连步，江皋欲独耕。偶题无六义，聊以达微诚。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。